ועדת הכלכלה, כנסת 19, פרוטוקול מספר 233, 2014-03-06 09:30

אורי מקלב: בוקר טוב לכולם.

אורי מקלב: אנחנו מבקשים לפתוח את הדיון.

אורי מקלב: על סדר היום הצעה לדיון מהיר של שלושה חברי כנסת – חבר הכנסת, יושב ראש הקואליציה, יריב לוין, של חברת הכנסת אורית סטרוק וגם אני הצטרפתי להצעה הזאת שמדברת על הסדרת מערך התחבורה הציבורית במטה בנימין.

אורי מקלב: אני רוצה להודות למנהלת הוועדה וליושב ראש הוועדה שמצא לנכון, על אף לוח הזמנים הצפוף מאוד של ועדת הכלכלה לקראת סוף מושב החורף של הכנסת ולמרות שבוע עם דיונים עמוסים, להעלות את הנושא לדיון ביום לא מתקיימים דיונים מאחר וועדת הכלכלה רואה את החשיבות של התחבורה הציבורית בכלל, התחבורה הציבורית בפריפריה בפרט ועוד יותר תחבורה ציבורית מעבר לקו הירוק שם תמיד יש קשיים גדולים.

אורי מקלב: תחבורה ציבורית בכלל היא דבר שאנחנו רוצים לטפל בו ומישהו צריך לטפל בו והתחבורה הציבורית בפריפריה, באופן מיוחד יש לה את הדרישות שלה, בעיות של זמינות ובעיות של נגישות.

אורי מקלב: תחבורה ציבורית בפריפריה, חלק גדול מהאוכלוסייה – צעירים או אנשים שאין להם רכב - תלוי בה ואנחנו צריכים לקחת בחשבון שבמקומות כאלה, כמו מטה בנימין ובעוד מקומות גרה אוכלוסייה גדולה שאין ברשותה רכב פרטי והיא תלויה בתחבורה הציבורית.

אורי מקלב: מעבר לכך, מעבר לתחבורה הציבורית אין הרבה אלטרנטיבות ואי אפשר למשל לקחת אוטובוס עד כאן ומשם להמשיך הלאה עם תחבורה ציבורית אחרת, פתרונות שיש בעיר ובפריפריות אחרות.

אורי מקלב: כאן מדובר על נקודות ישוב המרוחקים אחד מהשני ואין לנו ספק שהתחבורה הציבורית היא דבר מאוד מרכזי בהתנהלות היום יומית של תושבים רבים ולכן אנחנו מוצאים לנכון לנהל את הדיון הזה.

אורי מקלב: אני מבקש מחבר הכנסת יריב לוין להציג את הנושא.

יריב לוין: תודה אדוני היושב ראש ותודה ליושב ראש הוועד חבר הכנסת ברוורמן על קביעת הדיון הזה וכמובן תודה לכל הצוות שעוסק במלאכה באופן שוטף.

יריב לוין: אנחנו ביקשנו את הדיון הזה משום שהנושא של מערך התחבורה במטה בנימין, אני חושב שיש לו שני היבטים שראויים לדיון.

יריב לוין: האחד הוא באמת המצוקה היום יומית של התושבים הרבים באזור הזה ותכף ניגע ונפרט אותה, והנקודה השנייה היא שהמקרה הזה בעיני הוא מקרה מייצג של בעיות כלליות רוחביות שקיימות במערך התחבורה הציבורית בכלל ובתפיסת התחבורה הציבורית שאם נצליח ליישם בצורה נכונה פתרון מתאים כאן, יכול להיות שמכאן נוכל גם לגזור למקומות אחרים ולפתור חלק מבעיות היסוד אתן אנחנו מתמודדים.

יריב לוין: אם אני יכול לתמצת את לב הבעיה הרי שבתחבורה ציבורית בכלל כדי שהיא באמת תהיה יעילה וטובה, היא צריכה להתבסס בראש ובראשונה על שני דברים, על כך שהתדירות של הגעת הקווים היא תדירות תכופה ועל כך שזמן הנסיעה של אדם מנקודה לנקודה הוא זמן סביר ולא ארוך מדי.

יריב לוין: כמובן שמעבר לדברים האלה, יש מרכיבים אחרים החל מטיב האוטובוסים או כלי התחבורה בהם נוסעים והמשך בנגישות למידע שמאפשר לאדם לתכנן את הנסיעות בזמן בצורה מסודרת, תחנות ושורה ארוכה של דברים, אבל נדמה לי ששני מרכיבי היסוד שקובעים את איכות החיים של מי שמשתמש בתחבורה ציבורית, ולכן כפועל יוצא גם משפיעים על הביקוש לתחבורה ציבורית והנכונות להשתמש בה, הם שני המרכיבים האלה.

יריב לוין: כאשר אנחנו נמצאים בסיטואציה כפי שקיימת כאן במטה בנימין שנסיעה שצריכה להיות 45 דקות או חמישים דקות אורכת שעתיים ואדם יודע שהוא נדון להיטלטל באוטובוס במשך שעתיים כדי להגיע ליעד וזה עוד לפני שלקחנו בחשבון את הזמן שהוא צריך להמתין עד שהאוטובוס מגיע, ברור לחלוטין שמי שנאלץ לעשות שימוש בשירות הזה הוא בוודאי גם מסכן ובסופו של דבר איכות החיים שלו והאפשרויות מפנאי ועד תעסוקה שעומדות בפניו נפגעות באופן משמעותי.

יריב לוין: ברור גם שכל מי שיש לו איזושהי אלטרנטיבה – ובמקרה הזה האלטרנטיבה המועדפת הרבה פעמים בלית ברירה היא אלטרנטיבה של נסיעה בטרמפים עם כל הסכנות שכרוכות בעניין הזה – בוחר באלטרנטיבה שונה.

יריב לוין: צריך גם לזכור שככל שקו ארוך יותר וזמן הנסיעה שלו ארוך יותר, מספר התחנות הוא ביותר, כך גם הפוטנציאל לאיחורים, לעיכובים ולשיבושים בלוחות הזמנים הוא כמובן יותר גדול.

יריב לוין: אין צורך להסביר את העניין הזה אבל חשוב גם לומר שמרכיב הוודאות הוא חשוב.

יריב לוין: כאשר אתה יודע שיש לך אוטובוס שמגיע תמיד בזמן מסוים, למעט במקרים חריגים, והנסיעה לוקחת איזשהו פרק זמן מסוים ואתה יכול לתכנן את לוחות הזמנים שלך, אתה נמצא במצב הרבה יותר טוב מאשר כאשר אתה יוצא לאיזו הרפתקה של שעתיים כאשר בדרך כמעט בכל פינה יכול להיות פקק או חסימה כזאת או אחרת.

יריב לוין: אני חושב שהמקרה של מטה בנימין הוא גם מקרה מובהק מקום שלכאורה כאשר מסתכלים על המפה של האזור, אתה מקבל את הרושם שהפתרון נמצא ממש תחת היד משום שיישובי בנימין נמצאים, לפחות ברובם, בקרבה לציר אחד ראשי, לכביש 60 שמחבר את ירושלים ובקצה עם אריאל, ולכאורה מתבקש לייצג כאן מערך שמבוסס על קו אורכי מסודר שרץ לאורך הציר הזה ועל מערך של קווים מזינים כפי שאנחנו בדרך כלל נוהגים לראות היום בתחבורה הציבורית שמאורגנת באופן מסודר במקומות אחרים.

יריב לוין: במקום זה אנחנו מקבלים רשת סבוכה של קווים מתפתלים בין שורה של ישובים ולפעמים בתוך כל מיני מקומות ומגיעים לתוצאה שהיא, בעיני לפחות, באמת גם לא נכונה מבחינת השירות שניתן לצרכן, ואני לא בטוח שהיא אפילו נכונה מבחינת העלויות הכספיות שכרוכות בתהליך הזה.

יריב לוין: לכן הנושא הראשון שאני הייתי מבקש לברר זה למה לא לנסות לייצר קו עורקי שרץ לאורך הציר הזה בתדירות מאוד גבוהה ובמהירות עם נקודות מסוף מהן יצאו הקווים לישובים השונים שפרוסים לאורך הציר על בסיס גושי כאשר כמובן בתוך הישובים הגדולים יותר – ואגב, רובם נמצאים גם הם על הציר כך שאפשר להגיע אליהם - אפשר לרדת שם ואז לקחת קו פנימי בתוך הישוב ובאופן הזה לייצר מערכת מסונכרנת שתעבוד בצורה הרבה יותר מהירה.

יריב לוין: יש כאן גם אלמנט נוסף שהוא חשוב והוא הנושא של צירים בהם ישנה חובת נסיעה ברכבים ממוגני ירי.

יריב לוין: רכבים ממוגני ירי הם גם יקרים יותר כמובן וגם לא תמיד יש מספיק מצאי על מנת שאפשר יהיה לתגבר את השירות או לענות על צרכים נקודתיים כפי שקורים.

יריב לוין: לכן גם כאן אני חושב שנדרש איזשהו תכנון שמתבסס על כך שהשימוש באוטובוסים ממוגני ירי ייעשה רק בקטעי הציר בהם הדבר הזה נדרש.

יריב לוין: שוב, תהיה הזנה על ידי מערכת רגילה שנוסעת במהירויות ובתדירויות הרבה יותר גבוהות ומזינה את אותם אוטובוסים ממוגני ירי למקומות אליהם הם צריכים להגיע.

יריב לוין: בצורה הזאת נוכל לרכז את האוטובוסים ממוגני הירי נטו על הצירים בהם אנחנו צריכים אותם ובדרך הזאת ננצל אותם בצורה הרבה יותר טובה ונוכל לתגבר גם את הקווים האלה.

יריב לוין: אלה השאלות.

יריב לוין: אני מקווה מאוד שנשמע גם הסברים ואולי גם נצליח להתקדם כאן עם איזה שהם פתרונות.

יריב לוין: אני מבין שבקרוב אמור להיכנס מפעיל חדש שאמור לקחת על עצמו את הטיפול במתן שירות באזור הזה ולכן אני חושב שזאת בהחלט הזדמנות טובה כדי לעשות איזושהי מחשבה מסודרת על הנושא הזה ולנסות לייצר מפה נכונה יותר.

יריב לוין: אם יהיה צורך, אפשר להיכנס אחר כך לדוגמאות אבל אני מציע בשלב הזה, לפחות מבחינתי, להסתפק בזה.

אורי מקלב: תודה רבה.

אורי מקלב: אורית סטרוק, בבקשה.

אורית סטרוק: כמה משפטים קצרים.

אורית סטרוק: הדיון הזה הוא דיון מבורך ומשמח קודם כל כי הוא מלמד על כך שברוך השם האוכלוסייה באזור בנימין גדלה מאוד והסיבה שמערך התחבורה הציבורית הקיים היום לא מספק אותה זה משום שהוא תפור על מה שהיה פעם, לפני עשרים שנים ולפני עשר שנים.

אורית סטרוק: היום ברוך השם יש קרוב לשבעים אלף תושבים בלי לקחת בחשבון את מודיעין עילית וכולי.

אורית סטרוק: המערך צריך להשתנות מהותית אבל עצם זה שאנחנו נדרשים לדיון כזה בעקבות הגידול באוכלוסייה וגם בתפזורת של האוכלוסייה, בעקבות אנשים שנוספו, זה מבורך מאוד, ברוך השם.

אורית סטרוק: אני חושבת שאזורים בהם יש מועצות אזוריות במדינת ישראל, אזורים אחרים, יודעים להתמודד עם סוגיות של תחבורה ציבורית באופן יותר יצירתי ממה שקורה באזור מודיעין ומקובל באזורים כאלה, עד כמה שאני יודעת, להפעיל ערך של שאטלים לעתים קרובות לגבי מספר יותר קטן של נוסעים ולעתים יותר קרובות לטובת הישובים הקטנים בלי להידרש לקחת את כולם בכל הטיול הארוך והגדול הזה.

אורית סטרוק: לפי עניות דעתי צריכים להתכנס לתוך פתרונות מהסוג הזה.

אורית סטרוק: אני רוצה גם להעיר לגבי הנושא של אוטובוסים ממגוני ירי.

אורית סטרוק: הנושא הזה עלה באריכות גם בוועדת החוץ והביטחון במסגרת ועדה מיוחדת ליהודה ושומרון ושם עלה בצורה מאוד ברורה וחריפה – ואני מאמינה שגם נשמע את זה כאן מהגורמים המקצועיים – שהאוטובוסים ממוגני הירי שנועדו לכאורה לשמור על חייהם של הנוסעים מפני חלילה התקפות טרור, הם למעשה היום מהווים בעצמם מלכודת מוות כי האוטובוסים האלה הם זקנים הרבה מכפי שהתקן מתיר והם צפויים לתקלות ברמות מסכנות חיים לנוסעים שלהם.

אורית סטרוק: צריך למצוא את הפתרון התקציבי להחליף אותם ובמהרה אבל עד אז צריך לשקול טוב טוב מתי כן ומתי לא משתמשים בהם ולו רק מהסיבה הבטיחותית כי האוטובוס עצמו, אם חלילה קורית בו תקלה – וצפויות להיות בו תקלות לעתים קרובות בגלל שהאוטובוס מאוד ישן וכבר לא עומד בתקן – זאת פשוט סכנת נפשות הרבה יותר גדולה מאשר לנסוע באוטובוס לא ממוגן ירי.

אורית סטרוק: גם את זה צריך לשקול.

אורי מקלב: תודה רבה.

אורי מקלב: ישראל, אתה הכנת מצגת.

<ישראל גנץ: בוקר טוב לכולם.

<ישראל גנץ: בוקר טוב אדוני היושב ראש וחברי הכנסת.

<ישראל גנץ: תודה על קיום הדיון.

<ישראל גנץ: העובדות, נכון להיום, שבבנימין כמו הרבה פעמים ביו"ש, יש תרבות טרמפים.

<ישראל גנץ: אנשים לא נעזרים בתחבורה הציבורית ואנחנו כרשות מוצאים אותם בדרכים בשעות לא שעות תחת סיכון בטיחותי וביטחוני כי הם עומדים בצמתים לא מוארים והמצב הביטחוני בו אנו מצויים לא מאפשר לנו לעבור על זה בשתיקה ואנחנו מנסים לצמצם מאוד את התופעה המסוכנת הזאת.

<ישראל גנץ: מצד שני אנחנו רואים מקומות אחרים בהם יש אוטובוסים מלאים עד אפס מקום והם לא עוצרים בתחנות, דבר שאני מבין שהביא לפניות לחברי הכנסת שביקשו לזמן את הדיון ועל כך תודתנו.

<ישראל גנץ: ביקש מאתנו חבר הכנסת יושב ראש הקואליציה יריב לדבר על השיטה והאם אפשר לנסות לבחון את השיטה האם היא נכונה או לא נכונה ובזה אנחנו נתמקד במצגת בה נבדוק איזושהי הצעה לשיטה ואלטרנטיבה לחלופות הקיימות היום.

<ישראל גנץ: אני רק אציין בהמשך לדבריה של חברת הכנסת סטרוק ששלשום כמדומני או לפני מספר ימים נשרף אוטובוס ממוגן ירי ועלה באש.

<ישראל גנץ: זה יכול לקרות באוטובוס כזה ואחר ואני לא יודע מה גרם לתקלה, אבל עובדתית היה נס כי לא היו בו הרבה נוסעים אלא למיטב ידיעתי הייתה נוסעת אחת וזה נגמר טוב, אבל זה מחזק את הנושא ואת זה שאנחנו צריכים לבחון את המערכת הזאת בצורה טובה.

<ישראל גנץ: אם נסתכל, זה שטח המועצה מטה בנימין עם כשישים אלף תושבים בפריסה רחבה של כמיליון דונם.

אורית סטרוק: שישים אלף הם התושבים שלכם של המועצה האזורית אבל באזור עצמו יש יותר תושבים.

<ישראל גנץ: נכון.

אורית סטרוק: בית אל למשל.

אורית סטרוק: מדובר בכשבעים אלף תושבים

<ישראל גנץ: נכון.

<ישראל גנץ: אם נוסיף את בית אריה ועופרים, אנחנו מגיעים למספרים גבוהים הרבה יותר.

<ישראל גנץ: אנחנו נבחן כאן ארבעה קווים וכדי לבחון את השיטה נדבר עליהם.

<ישראל גנץ: אנחנו מדברים על קו 148 שנוסע מירושלים לכיוון אריאל.

<ישראל גנץ: תראו את המצב הקיים היום.

<ישראל גנץ: האוטובוס היום עוצר ב-28 תחנות ולוקח לו כמעט שעתיים – לפי לוח הזמנים של אגד זאת שעה ו-59 דקות – כאשר נסיעה ישירה לוקחת 51 דקות.

<ישראל גנץ: זאת אומרת, אנחנו מדברים על פער של פי שניים.

<ישראל גנץ: מי שעולה מצד לצד ונוסע באוטובוס הזה, זה לא סביר.

<ישראל גנץ: בקווים הכחולים אנחנו רואים את המצב הרצוי שהוא חלופה מהירה וזמינה של אוטובוס אחד עם מעט תחנות ואפילו יש אולי חלופה אחת שתהיה כמעט בלי עצירות ביניים כדי להעביר מירושלים לאריאל.

<ישראל גנץ: שוב, אפשר לראות כאן את הפער האדיר של הכפלת זמן הנסיעה.

<ישראל גנץ: הקו הבא הוא קו שנוסע מכיוון ירושלים לכיוון בית אריה והוא עובר בדרכים מפותלות ובעייתיות.

<ישראל גנץ: הנסיעה אורכת כשעה וחצי כאשר אנחנו מזהים שהזיקה של הישובים עטרת, נווה צוף ועפרה היא בעיקר לכיוון מודיעין ולא לכיוון תל אביב למעט מספר מועט של נסיעות ביום, אולי נסיעה בבוקר או נסיעה אחת חזור, ולכן אנחנו כבר ביקשנו בעבר לשנות את המודל.

<ישראל גנץ: צריך ליצור קו שמקיף, דהיינו נוסע מירושלים לעפרה וחוזר לכיוון מודיעין וממודיעין יש רכבות ואוטובוסים מקריית ספר וכל חמש דקות יוצאת תחבורה ציבורית לירושלים ולבני ברק.

<ישראל גנץ: זה דבר שמקצר מאוד ומייעל את הנסיעה.

<ישראל גנץ: בקווים הכחולים אנחנו רואים את המצב הרצוי לפיו אנחנו פונים בכביש 446 לכיוון מודיעין במקום לכיוון תל אביב.

<ישראל גנץ: קו 949 הוא קו מאוד מעניין.

<ישראל גנץ: הוא נוסע מירושלים לכיוון מעלה אפרים ואני חושב שיהיה מעניין אם תראו את המסלול הנסיעה שלו.

<ישראל גנץ: תסתכלו על תושב כוכב השחר שרוצה להגיע ותראו שהיום האוטובוס פונה לכיוון מכמש, היכן שאתם רואים את הקו הזה, הוא מטייל לאטו, נוסע לבסיס מג"ב שנמצא שם ואז הוא מתחיל לחזור ונוסע לכיוון כוכב השחר, מה שאומר שהיום תושב כוכב השחר שצריך לנסוע מירושלים לביתו בכוכב השחר, לא יעשה את זה כי הוא יודע שיש לו דרכים מפותלות להגיע לבסיס מג"ב שאני מניח שזקוקים לתחנה הזאת אבל את התושבים של כוכב השחר ורימונים היא לא משרתת.

<ישראל גנץ: אתם רואים את הסיבוב המפותל הזה.

<ישראל גנץ: המצב הרצוי כאן צריך להיות תנועה רציפה.

<ישראל גנץ: את הקו הזה אפשר להמשיך רגיל ולהוסיף שאטלים כמו שציינו כאן חברי הכנסת לכיוון הישובים מכמש, רימונים וכוכב השחר.

<ישראל גנץ: קו אחרון שאני אתייחס אליו הוא קו 181 שיוצא ממודיעין לכיוון גוש טלמונים.

<ישראל גנץ: קיצרתי את זה כרגע אבל שוב אתם רואים את המסלול המפותל.

<ישראל גנץ: ההצעה שלי כאן אומרת שנחלק לשני קווים וכאן אני מגיע לתוצאה אליה אנחנו רוצים להגיע.

<ישראל גנץ: אנחנו מציעים לנסוע עד נעלה ומנעלה לעבור באוטובוס שעושה סבב.

<ישראל גנץ: אני רוצה לדבר עכשיו על השיטה.

<ישראל גנץ: אם אני מסכם את הדברים, הקשיים כיום הוא בעצם העובדה שיש היום מעט אוטובוסים שמגיעים.

<ישראל גנץ: שנית, כמו שציינה חברת הכנסת אורית סטרוק, יש מעט רכבים – לא קווים – ממוגני ירי שנוסעים ואנחנו מנסים למתוח את השמיכה לכל מיני כיוונים.

<ישראל גנץ: שלישית, המסלולים האלה הם ארוכים ומסורבלים ולא יעילים.

<לאה ורון: נוסעים באזור גם אוטובוסים שאינם ממוגני ירי?

<ישראל גנץ: יש מקומות.

אורית סטרוק: יש מצב אבסורדי.

אורית סטרוק: לרובם הגדול של התושבים – אנחנו מדברים עכשיו על שישים אלף תושבים - יש רכב פרטי, לפחות רכב אחד במשפחה.

אורית סטרוק: הם כולם נוסעים ברכב לא ממוגן ירי אבל כאשר הם עולים על האוטובוס, האישה שלהם או הילדים שלהם, פתאום זה הופך להיות ממוגן ירי.

אורית סטרוק: זה מצחיק, זה מיותר וזה גם מסוכן כי הרכבים ממוגני הירי האלה היום במצב שמסכן את הנוסעים בהם.

אורי מקלב: אני מציע שזה נושא שיובא בפני ועדת המשנה של חוץ וביטחון שתדון לגבי הצורך והחלטה לגבי אוטובוסים ממוגני ירי.

אורי מקלב: בכל אופן יש הבדל בין תחבורה ציבורית לבין תחבורה פרטית כאשר כל אחד נוסע על אחריותו.

אורי מקלב: מה שמעלה ישראל גנץ זה שלא כל המסלול, לא כל אורך המסלול, צריך להיות ברכב ממוגן ירי.

אורי מקלב: הם מבקשים שנקבע כמה קווים ויהיה שאטל למרכז ושם הרכבים ממוגני הירי יתפזרו או שייסעו במקטע הרבה יותר קטן והרבה יותר מהיר.

אורי מקלב: גם אם הוא רכב ישן, הוא נותן מענה לחלק קטן ממכלול הנסיעה.

<ישראל גנץ: זה מה שציינו כאן.

<ישראל גנץ: האחד, הקצאת מיגון נוסף לתחבורה הציבורית.

<ישראל גנץ: כמו שהבנו וכמו שציינו כאן, אלה אוטובוסים ישנים וצריך להקצות מיגונים נוספים.

<ישראל גנץ: שנית, להשאיר את האוטובוסים ממוגני הירי בתוך אזור בנימין.

<ישראל גנץ: אנחנו צריכים לייצר קווי תחבורה עירוניים שמגיעים לנקודות בהם לא צריך תחבורה.

<ישראל גנץ: הווה אומר, לאזור מעבר מכמש או שער בנימין מכיוון ירושלים, אזור עלי מכיוון צפון ואזור נעלה מכיוון מודיעין.

<ישראל גנץ: קווים עירוניים, כמו שמגיעים, יגיעו בתדירות גבוהה מאוד כמו קו פנימי ומשם האוטובוסים הממוגנים יוכלו לעשות סיבובים פנימיים וגם כאן אנחנו מציעים לא להסתובב עם האוטובוסים הכבדים והגדולים.

<ישראל גנץ: מאוד יכול להיות שהרבה יותר יעיל לשים שאטלים ברכבים קטנים יותר וזמינים יותר כך שהיעילות תעלה.

<ישראל גנץ: ברור שנדרשים כאן פתרונות קטנים כמו כרטיסי מעבר כך שאדם יוכל לעבור מאוטובוס אחד למשנהו.

<ישראל גנץ: עד כאן סיכום דברינו.

<ישראל גנץ: תודה רבה.

אורי מקלב: תודה רבה לך.

אורי מקלב: לפני שנציגת משרד התחבורה שתתייחס אני מבקש לשמוע את דוברים שרוצים לחדש משהו בנוסף לדבריו של ישראל גנץ.

<דורון ישראלי: אני רוצה להציג את עמדת משטרת ישראל.

<דורון ישראלי: אני קצין התנועה של מחוז שומרון ויהודה ואני אתייחס גם להיבט שהזכירה חברת הכנסת אורית סטרוק.

<דורון ישראלי: אין ספק שנסיעה בתחבורה ציבורית מורידה את נושא תאונות הדרכים ואנחנו בעד לעודד כמה שיותר נסיעה בתחבורה ציבורית בעיקר כי במקרה של תאונות דרכים שהן תאונות חזיתיות אוטובוס הרבה יותר ממוגן.

<דורון ישראלי: נכון שהאוטובוסים ממוגני הירי מהווים סכנת חיים כאשר יש איזושהי תקלה – ונתקלנו בשני אירועים כאלה.

<דורון ישראלי: ישראל הזכיר מקרה אחד ולפני חצי שנה היה אירוע נוסף באזור גוש עציון כאשר אוטובוס ממוגן ירי התהפך ובמקרה כזה החילוץ הוא בעייתי.

<דורון ישראלי: הבקשה היא שאם מכניסים אוטובוסים ממוגני ירי, שיהיו אוטובוסים עם אפשרויות חילוץ ומילוט.

<דורון ישראלי: אני מזכיר שיש עשרות בסיסים ותחנות משטרה שמחייבים נסיעה בתחבורה הציבורית ואסור לא לשוטרים ולא לאנשי צבא לנסוע בטרמפים ולכן הנושא של תחבורה ציבורית חייב לקבל עדיפות.

<דורון ישראלי: משטרת ישראל תיתן את כל הסיוע בנושא של אבטחת צירים.

<דורון ישראלי: כמו שאת אומרת, אין חובה באוטובוסים ממוגנים בכל ציר.

אורי מקלב: את ההנחיות למסלולים של האוטובוסים הממוגנים נותן הצבא?

<דורון ישראלי: אני מדבר כמשטרת ישראל.

<דובי דינר: אני רואה שאין כאן נציג של הצבא, של הפיקוד, ואני אוכל להתייחס.

<לאה ורון: יש כאן נציג של מתאם פעולות הממשלה?

<לאה ורון: לא.

<דובי דינר: אני ממטה בנימין.

<דובי דינר: אני מנהל החברה לפיתוח מטה בנימין.

<דובי דינר: אני לא רואה שיש כאן נציגים של הצבא ולכן אני אסביר לכם בסקירה של שתי דקות היכן כרגע נדרשת תחבורה ציבורית ממוגנת.

<דובי דינר: מי שקובע היכן נוסעים אוטובוסים ממוגני ירי והיכן לא זה אלוף הפיקוד.

<דובי דינר: על פי ההנחיות של אלוף הפיקוד, נכון להיום, כל התנועה שיוצאת מירושלים על כביש 60 עד עפרה לא צריכה להיות ממוגנת ירי.

<דובי דינר: כל הסטיות מכביש 60 עד עפרה, אם זה שמאלה לפסגות, כוכב יעקב, תל ציון, לא צריך להיות רכב ממוגן ירי, כל הפנייה שמאלה לכיוון בית אל, לא צריך להיות רכב ממוגן, פנייה ימינה לכיוון מכמש, ממכמש, כביש אלון לבסיס טירונים של המשטרה ומכמש, כפר אדומים, לא צריך רכב ממוגן.

<דובי דינר: זאת אומרת, באזור כביש 60 הקטע שנדרש להיות ממוגן הוא מעפרה צפונה עד אריאל.

אורי מקלב: אני חושב שזה מוריד ארבעים אחוזים מהנפח של התחבורה הציבורית.

<דובי דינר: אני לא יודע לספור אלא נותן לכם סקירה של המפה שהוציא אלוף הפיקוד.

<חגי יציב: זה כבר קורה פיזית היום.

<חגי יציב: זה לא משהו חדש.

<חגי יציב: על הצירים שדובי דיבר נוסעים אוטובוסים לא ממוגני ירי.

<דובי דינר: בגלל שעפרה היא תחנה על אמצע הדרך, בעצם לעפרה לא מגיע אף אוטובוס שהוא לא ממוגן ירי כי כולם בעצם ממשיכים לכיוון אריאל או לכיוון אלון מורה או לכיוון אחר.

<דובי דינר: יכול להיות שאם היינו עושים בעפרה איזושהי תחנת מעבר כלשהי, כל מי שנוסע בין אריאל לעפרה צריך לנסוע מוגן ירי אבל כל הקטע מירושלים עד עפרה לא צריך להיות ממוגן ירי.

<דובי דינר: אני רוצה להזכיר לכולם שאנחנו נמצאים בעיר ירושלים שהיא בעייתית ועמוסה בפקקים ולפעמים חלק גדול מהזמן שמתבז

<דובי דינר: בז או שהולך באוטובוס הממוגן ירי הוא רק לנסוע מהתחנה המרכזית עד שהוא מגיע לחיזמה או לאדם.

<דובי דינר: על זה הוא שורף את הזמן היקר שלו במקום שאת הזמן היקר שלו אנחנו ננצל בקטע בו צריך אותו ולא היכן שלא צריך אותו.

אורי מקלב: העירו לי, וזה נכון, שהיכן שצריך רכב ממוגן ירי והיכן לא צריך, אלה דברים שצריכים להידון בוועדת המשנה של חוץ וביטחון שדנה בנושאים האלה.

אורי מקלב: באופן כללי אתם יכולים להעלות את הנושא אבל לא להרחיב בעניין הזה.

<דובי דינר: לפני יומיים הייתה ישיבה בוועדת המשנה של חוץ וביטחון ואני הייתי גם בה, הועלה הנושא של המחסור באוטובוסים ממוגני ירי וכי כל האוטובוסים ממוגני הירי שנמצאים היום, כמעט רובם, למעט מספר מועט, הגיעו בעצם לגיל 15.

<לאה ורון: אדוני, אני מבקשת לעצור את הנושא הזה.

<לאה ורון: בהחלטה של הוועדה ודאי הנושא הזה יועבר עם המלצה של ועדת הכלכלה לוועדת חוץ וביטחון.

<לאה ורון: תודה.

<בנימין לוינשטיין: אני חבר ועד מקומי בכוכב יעקב, תל ציון.

<בנימין לוינשטיין: לא דיברו כאן על הקו לכוכב יעקב, תל ציון, קו 43.

<בנימין לוינשטיין: בעבר האוטובוס הזה שירת פחות או יותר את שני הישובים האלה כאשר בתל ציון גרים כ-4,600 נפשות ובכוכב יעקב 3,000 נפשות.

<בנימין לוינשטיין: הקו שירת את הישובים האלה ופחות או יותר כמובן עם בעיות קלות כפי שיש בכל קו, הקו תפקד.

<בנימין לוינשטיין: בתקופה האחרונה התחילו להוסיף תחנות גם בחיזמה שם יורדים אנשים וגם בשער בנימין וגם תחנת דלק כך שהאוטובוס הזה הפך עזר לכל הישובים בסביבה.

<בנימין לוינשטיין: אין לנו בעיה לעזור לכל מי שאפשר.

<בנימין לוינשטיין: התדירות, מאחר וזה ציבור חרדי, של האוטובוס הזה גבוהה, לכן התושבים מישובים אחרים שמחים להשתמש בו ולהמשיך בטרמפים.

<בנימין לוינשטיין: בשמח נעזור לאנשים אבל זה גורם לאי יציבות בקו.

<בנימין לוינשטיין: בגלל שזה לא ישוב מסוים אלא אלה אנשים שלפעמים מגיעים לחתונה לפעמים מדובר בישובים מסוימים, אין קו מנחה וכמה שמוסיפים אוטובוסים, זה לא נותן מענה כי יש שעות שיש עומס ויש שעות שאין ואנשי תל ציון וכוכב יעקב נמצאים הרבה פעמים בתחנות כאשר אנשים מישובים אחרים ממלאים את האוטובוס כך שהוא לא עוצר בתחנה.

<בנימין לוינשטיין: אני חושב שיש פתרון לדבר הזה.

<בנימין לוינשטיין: היות וכרגע בונים עוד מעל 400 יחידות דיור בתל ציון ובכוכב יעקב עוד שישים יחידות, והן כבר בבנייה, בעוד שנה-שנה וחצי יצטרכו לפצל את הקו הזה.

<בנימין לוינשטיין: הקו הזה לא יכול להחזיק את כל הכמות הזאת של התושבים.

<בנימין לוינשטיין: מאחר וזה הולך לקרות, נראה לי שהיום הדבר הנכון הוא לפצל את הקו כבר עכשיו ולקבוע שני קווים כאשר אחד יהיה ישיר לתל ציון והשני ישרת את כל הישובים מסביב עם אותן תחנות שקיימות היום ויסתיים בכוכב יעקב.

<בנימין לוינשטיין: ברגע שיהיה את זה, אין לי בעיה שיהיו כל האוטובוסים שצריך כדי להוריד מאתנו, מתל ציון, את כל מה שצריך כדי שהקווים האלה ישרתו את אותם תושבים אבל זה יכניס יציבות לשני הקווים כי כשיש קו לישוב מסוים, יש יציבות ויודעים מתי יוצאים הרבה ומתי פחות כך שבגדול אפשר לכמת את כמות הנוסעים.

<בנימין לוינשטיין: כמובן שתמיד יהיו בעיות קטנות אבל ברגע שיפצלו את הקווים האלה, זה ייתן יציבות לשני הקווים וזה יוכל לשרת נכון את כל התושבים באזור.

אורי מקלב: יש מצב שהתושבים לא יכולים לעלות על הקווים שמגיעים בזמן כי אנשים מזדמנים ממלאים את האוטובוס.

<בנימין לוינשטיין: זה קורה כל יום.

<בנימין לוינשטיין: אנשים של תל ציון מחכים בתחנות, עוברים שלושה-ארבעה אוטובוסים ולא עוצרים.

<בנימין לוינשטיין: אנשים יורדים בחיזמה לפסגת זאב.

יריב לוין: הבעיה, אם אני יכול לחדד אותה - העובדה שיש נוסעים מזדמנים זה בסדר – שהנוסעים המזדמנים עולים ויורדים בקטע מסוים בקו והם לא נוסעים לתל ציון ולכוכב יעקב אלא הם יושבים על קו שממילא יכלו לקחת אוטובוס עורקי שעובר שם.

יריב לוין: מבחינתם הם במקרה עולים על הקו הזה כי הוא זמין ואז מי שצריך להגיע לנקודות הקצה, אין לו מקום.

אורית סטרוק: כמו שעושים בחלק מהמועצות האזוריות, צריכים להפריד בין אוטובוס ישיר לאוטובוס מאסף.

אורית סטרוק: עושים את זה בכל הארץ וזה צריך להיות גם שם.

<בנימין לוינשטיין: אם יהיה אוטובוס עורקי, זה יפתור את הבעיה.

יריב לוין: כל הנוסעים העורקיים נוסעים שם וכל אחד לוקח את מה שהוא צריך לנקודת הקצה שלו.

<בנימין לוינשטיין: הרעיון של שאטלים ספציפית לתל ציון לא יהיה טוב כי הרבה מהתושבים, בגלל שזה ציבור חרדי, עם עגלות ותינוקות וכדי לעלות ולרדת מהרכב זה מאוד מורכב.

<בנימין לוינשטיין: לכן אני חושב שבמקרה של תל ציון כן צריך לשמור על קו ישיר מירושלים.

אורית סטרוק: קו ישיר עם חלוקה בפנים.

<ישראל גנץ: אין ויכוח על כך שתל ציון הוא ישוב גדול.

<ישראל גנץ: אני לא יודע מי זה אנחנו, אבל אנחנו מועצה.

<בנימין לוינשטיין: אנחנו יחד.

<ישראל גנץ: אתם חלק מאתנו ואנחנו כאן בשיתוף פעולה גדול.

<ישראל גנץ: התושבים של תל ציון הם צרכני תחבורה ציבורית וצריך לדאוג להם.

<ישראל גנץ: לכן הנושא של מזדמנים או לא מזדמנים, הם תושבים שצריכים לנסוע.

<ישראל גנץ: מה שבני מעלה וזאת נקודה נכונה שהאלטרנטיבה היחידה היום של קו זמין שמגיע לאזור הזה היא 143.

<ישראל גנץ: אם היינו מייצרים קו חלופי שעושה את הקו הזה, תושבי תל ציון היו נוסעים בלי שום בעיה אבל היום אין שום אלטרנטיבה.

אורי מקלב: זה לא היה פותר.

<ישראל גנץ: עד שער בנימין.

<ישראל גנץ: הם לא נוסעים עד תל ציון.

<ישראל גנץ: הם נוסעים עד שער בנימין וזה קטע קצר לא מוגן.

אורי מקלב: קו פיצול הוא יותר טוב.

<ישראל גנץ: האנשים האלה צריכים להגיע לשער בנימין כי משם הם נוסעים.

<ישראל גנץ: צריך לייצר קו שמפסגת זאב ממשיך לשם ואז אין שום בעיה.

אורי מקלב: אגד, בבקשה.

<חגי יציב: אני רוצה להתייחס לטענה לגבי תל ציון ולגבי העומס על התחנה, בעיקר בפסגת זאב וחיזמה.

<חגי יציב: הטענה היא נכונה.

<חגי יציב: נושא התחנות לא נמצא תחת אחריותנו.

<חגי יציב: אני רוצה לציין שקווי תל ציון ואדם – יש כאן נציגות שגם הייתה אצלי במשרד כמה פעמים – תוגברו במעל 10-15 נסיעות במהלך חצי השנה האחרונה על מנת לאפשר לאותו ציבור שגדל נסיעה מהירה הביתה.

<חגי יציב: אורך הקו ומסלול הקו לא דומה למה שאתה אומר וצריך להפריד את זה מהדיון של ממוגני הירי שזה דיון שונה לגמרי לגבי תל ציון ואדם כי זה לא קשור לממוגני ירי.

<חגי יציב: אני רוצה לחזק את ידך לגבי העבודה שעשית שהיא באמת עבודה מצוינת ואני תומך בעבודה שלך.

<חגי יציב: אני רוצה להוסיף ולומר שבכמה מקומות ניסינו לעשות את מה שאתה אומר, אם זה שאטלים או תחנה לשער בנימין על מנת שהרכב ממוגן הירי לא ייסע בתוך הערים, אני תומך בזה וזה נכון, אבל אנחנו בדרך כלל נתקלים בסירוב של המועצות המקומיות.

<חגי יציב: לדוגמה, אורית, אצלכם בישוב.

<חגי יציב: לפני שבועיים הייתי אצל מזכיר המועצה שלכם בדיוק בנושא הזה.

<חגי יציב: אנחנו רוצים לשרת את השירות לחברון לצורך העניין – וזה לא הדיון – אבל זה בדיוק אותה נקודה וזאת נקודה נכונה.

<חגי יציב: אנחנו נתקלים בישובים בבעיה הזאת.

<רון אהרן שניר: חגי, סליחה, אני חושב שעצם זה שאנחנו הגשנו את התכנית הזאת ואנחנו גם יושבים בפורום אגד יחד עם קמ"ט תחבורה ישראל אפריאט, יחד עם בא כוחך צדוק יצחקי, הנושא הזה מועלה כרגע כהצעה ואני חושב שאנחנו כן רוצים שתעשו על זה פולו-אפ ותקדמו את ההצעה הזאת.

<רון אהרן שניר: אני אוסיף על דבריך וגם אוסיף על דברי החברים כאן ואומר שעצם הסרבול של הנסיעה הזאת לא נותן לתושבים לעלות על האוטובוסים ורוב התושבים לדאבוננו הרב, וגם מבחינת המצב הביטחוני שקיים היום בשטח, עולים על רכבים, טרמפים לצורך העניין.

<רון אהרן שניר: ברגע שלא יהיה הסרבול הזה, התושבים יעלו על האוטובוסים.

<רון אהרן שניר: העובדה לכך היא שאנחנו מציגים כאן את נושא קו 143 שמבחינתנו מטופל מעל ומעבר ואנחנו עושים זאת יחד אתכם – ואני רוצה לחזק את ידיכם בנושא הזה – ואנחנו נותנים את כל המענה לטובת הנושא.

<רון אהרן שניר: אתם באגד עם אוזן קשבת לנושא קו 143 ומתן עזרה לתושבי תל ציון, כוכב יעקב ושאר המקומות בבנימין.

<רון אהרן שניר: ברגע שזה יהיה, אני חושב שהעלייה לאוטובוסים תהיה יותר גדולה מכפי שהיא היום וזאת עובדה.

אורי מקלב: אתה מתכוון לשימוש בתחבורה הציבורית לפני כל אלטרנטיבה אחרת.

<רון אהרן שניר: כן.

אורי מקלב: זה גם יצדיק את תגבור הקו.

אורי מקלב: ממילא האחד קשור בשני.

אורי מקלב: מה הפתרון שלכם?

<חגי יציב: לצערי אנחנו מסיימים את העבודה שלנו בחודשים הקרובים.

<חגי יציב: אני חושב שניתן לבנות תכנית עבודה דומה על המתווה שהוצג לנו כאן ולהביא את זה למשרד התחבורה על מנת שיחווה את דעתו ויביא את זה למפעיל הבא.

אורי מקלב: אנחנו נשמע לגבי המפעיל הבא, האם המכרז הוא שונה או באותה מתכונת.

אורי מקלב: זה הזמן לשמוע את נציגת משרד התחבורה.

<נעה אבירם: אני רוצה לציין שאנחנו באמת נמצאים בקשר ארוך ודי תדיר עם המועצה המקומית והנושאים האלה, כמו שהם מציגים, הם מציגים לעומק.

<נעה אבירם: הנושאים מוכרים לנו.

<נעה אבירם: כל האמירות כאן הן נכונות ואנחנו מסכימים אתן והן גם הבסיס של עקרונות התכנון עם העברת הקווים מאגד לאגד תעבורה.

<נעה אבירם: כל מה שמדובר כאן נמצא במסגרות התכנון עליהן אנחנו מדברים ועתידות להיות מוצגות לנציגי המועצה כבר בשבוע הבא.

<נעה אבירם: מבחינתנו לפחות זאת גם ההזדמנות להצטייד באוטובוסים נוספים חדשים לא ממוגנים.

<נעה אבירם: אני כן חייבת לומר מילה קצרה בנושא זה כי יהיה לנו קל הרבה יותר לפתור את כל הבעיה של הישובים שסמוכים לצירים הלא ממוגנים מאשר הצירים הממוגנים.

<נעה אבירם: אנחנו כן – כמובן בתיאום אתכם עם הסדרי כרטוס – מעוניינים לקצר את אורך הקווים הממוגנים שלא ייסעו למשל בתוך ירושלים כי זה בזבוז זמן.

<נעה אבירם: ברמה של עקרונות התכנון אנחנו רואים שהנסיעות בין מוצא ליעד יהיו בהשוואה לרכב פרטי ארוכות בלא יותר מ-45 דקות.

<נעה אבירם: זאת אומרת, שלא נראה את התופעה הזאת של קו שבמקום אורך נסיעה שלו הוא חמישים, דקות הנסיעה אורכת קרוב לשעתיים.

<נעה אבירם: חשוב לי לציין שבאמת כל העקרונות האלה הם העקרונות עליהם אנחנו מבססים את התכנון והעברת הקווים לאגד תעבורה ונשמח להציג לכם אותם.

אורי מקלב: קודם כל לוח זמנים.

אורי מקלב: אתם מציגים להם בשבוע הבא.

<נעה אבירם: בשבוע הבא אנחנו נפגשים.

אורי מקלב: מה לוח הזמנים ליישום?

<לאה ורון: מתי אגד תעבורה תיכנס לשטח?

<נעה אבירם: אמורים להיכנס לקראת אוגוסט.

אורי מקלב: לקראת אוגוסט אלה יוצאים ואלה נכנסים.

אורי מקלב: מדובר על תכנית אחרת?

אורי מקלב: אתם תציגו אותה, אבל אולי תאמרי בכמה מלים מה אמור להיות שלא היה עד עכשיו.

אורי מקלב: אני מבין שמדובר בייעול התחבורה, הנגישות, הזמינות ומהירות האוטובוסים.

<נעה אבירם: אני אומר בקצרה.

<נעה אבירם: קודם כל, הקווים שלא ממוגנים – אנחנו מדברים על קווי אדם, קווי כוכב יעקב, תל ציון, בית אל – יתוגברו וכמו שאתה אומר אלה גם קווים שהזיקה שלהם ליעדים שונים בירושלים היא מאוד מאוד חזקה ואנחנו גם לא מוצאים לנכון לעצור אותם בשער בנימין, מה עוד שאין שום יתרון כיוון שהם ממילא לא ממוגנים.

<נעה אבירם: על זה אנחנו מסכימים.

<נעה אבירם: לגבי שאר הקווים.

<נעה אבירם: לעומק מטה בנימין, אנחנו גם מעוניינים קודם כל לפצל אותם.

<נעה אבירם: כמו שאתם מכירים, היום יש לכל קו הרבה מאוד חלופות, יש קושי בבהירות המידע לנוסע ואנחנו מעוניינים לפצל אותם ולהפריד בין ישובים, לתת קשרים ישירים בין היעדים העיקריים דוגמת עפרה-אריאל שהזכרתם ודברים כגון אלה ובאמצעות זה גם לקצר את זמן הנסיעה וגם זה יאפשר לנו באותו מצאי אוטובוסים קיים לתגבר את השירות.

<נעה אבירם: אותם קווים מרוחקים, אנחנו מעוניינים לקצר לפסגת זאב, שם יתאפשר ממשק בתוך ירושלים הן לרכבת הקלה והן לקווים עירוניים ושוב לקצר את זמן נסיעת הרכב הממוגן בצירים שלא דורשים מיגון.

<נעה אבירם: זה בגדול.

<נעה אבירם: בפגישה אנחנו נרד לעומק של כל קו וקו וכל ישוב וישוב כדי לשמוע היכן אנחנו צריכים להוסיף, לשפר ולתקן.

<ישראל גנץ: בחצי השנה, עד שזה קורה, יהיה תגבור של הקווים?

<ישראל גנץ: את שומעת היום מאנשים שהם לא יכולים לעלות לאוטובוס.

<נעה אבירם: אני יכולה להגיד לך שהקווים הלא ממוגנים, כמו שציין חגי, מתוגברים כל הזמן.

<נעה אבירם: הקווים הממוגנים, במידה ויהיו חלופות מיגון נוספות, נשמח להוסיף שם שירות.

<נעה אבירם: אנחנו כן פועלים לגבי אותו קו שדיברנו עליו רבות, של עטרת ונווה צוף, כבר בשבועות הקרובים לעשות שם את השינוי ואני מאוד מקווה שנצליח להגיע לזה.

אורי מקלב: תודה רבה.

אורי מקלב: יש בשורה בדברים.

אורי מקלב: אנחנו באמת מקווים אבל כמאמר הפתגם ביידיש, עד בית המרזח צריך גם כוסית של משהו.

אורי מקלב: עד שמגיעים לשם, צריך תחבורה מסודרת וצריך להבין שזאת לא רק עוד חצי שנה אלא זה קורה אחרי שסובלים זמן רב.

אורי מקלב: אני מניח שיש אכלוס של דיירים חדשים ובסך הכול חודשי הקיץ הם עמוסים – הבנתי שיש שם אולמות אירועים שבחלקם פתוחים ובקיץ בוודאי השימוש בהם גובר – כך שהבעיה מתגברת.

אורי מקלב: האם יש עוד מישהו שרוצה להוסיף בקצרה?

דוד אזולאי: יושב ראש ועד תל ציון.

דוד אזולאי: אני רוצה לברך את ישראל, סגן ראש המועצה, ואת רוני שניר ושירלי שבאמת לוקחים את נושא התחבורה לתשומת לבם בצורה מאוד מאוד טובה ולשביעות רצון כל התושבים.

דוד אזולאי: העלו כאן את הנקודה של כל תושבי בנימין – זה קצת אבסורד לומר את זה – שישים אלף אנשים סביב שישה קווי ובגלל שהזמינות שלהם מאוד קטנה, של ארבע-חמש פעמים ביום, נוצר עומס כבר כיום על קו 143 בצורה שדורשת לדעתי תוספת קווים.

דוד אזולאי: גם כשנותנים עוד תוספת קו, זה בקושי מכסה את עצמו.

דוד אזולאי: לדעתי המודעות לקו 143 עוד גוברת כי כל יום יורדים בחיזמה, כי באמת אני מבין את תושבי בנימין שאין להם דרך אחרת להגיע הביתה אלא להגיע לתחנת הדלק ושם למצוא טרמפ.

דוד אזולאי: אני מדבר על הצורך בתוספת כיום ולא בעוד חמישה חודשים.

אורי מקלב: תוספת אוטובוסים לקו.

אורי מקלב: תגבור הקו.

דוד אזולאי: כן.

דוד אזולאי: דבר נוסף שמעמיס על האוטובוסים כיום זה שאין מפרץ לעגלות ונוסעים שעולים בשעות הבוקר ובשעות הערב מירושלים, רוב לחמש-שש עגלות בזמן שאין ולו מפרץ אחד לעגלות, חלקם מעמיסים על הכיסאות ונוצר עומס שאפילו אין מקום לעמוד ואני מדבר כתושב שנוסע בתחבורה ציבורית ולא ברכב פרטי ואני רואה את זה יום יום ושעה שעה.

דוד אזולאי: אין מקום לעמוד ואנשים נדחסים ליד הדלתות.

דוד אזולאי: נכון שמוסיפים – יושבים כאן חגי וצדוק שעושים עבודת קודש – אבל זה עדיין לא עונה לדרישה הגבוהה.

דוד אזולאי: חשוב לציין שהנסיעה מתל ציון לירושלים ברכב פרטי לא אמורה להיות יותר מ-20-22 דקות בזמן שבשעות הבוקר ובשעות הערב נסיעה כזאת מתל ציון לירושלים וחזרה יכולה לארוך בסביבות חמישים דקות ומעלה, ואני מתכוון למרכז ירושלים, לבר אילן-ירמיהו.

דוד אזולאי: כשאני יורד בפסגת זאב, בדרכי לנווה יעקב, אני עצמי יורד אחרי 40-42 דקות, שזה המון זמן.

דוד אזולאי: אני כבר לא מדבר על תלמידים שיוצאים מחוץ לישובים ללמוד בירושלים ואני לא חושב שזאת חוויה כל כך נעימה לעבור כל בוקר נסיעה כזאת ארוכה הלוך ונסיעה כזאת ארוכה חזור, שלא לדבר על כך שהם לפעמים צריכים אוטובוס המשך לרכס או לרמות ולכל שכונה אחרת בירושלים.

דוד אזולאי: אני חושב שאם כבר מציגים, תכנית, צריך להפוך אותה לידידותית יותר.

דוד אזולאי: אין שום סיבה שנסיעה כזאת צריכה לארוך יותר מ-35 דקות למרכז ירושלים.

דוד אזולאי: אפשר להפוך את זה לשניים-שלושה קווים כפי שרואים בגבעת זאב ובנווה יעקב שם אני עובד.

אורי מקלב: יש לישראל הצעה בעניין הזה ונראה אם היא תהיה מקובלת על משרד התחבורה כי אולי היא תקל עד הפעלת המכרז החדש.

<ישראל גנץ: לאור הדברים שאתם מעלים, אני פונה לנעה ולאגד.

<ישראל גנץ: יכול להיות שכדאי לייצר כבר בזמן הקרוב קו עירוני בתדירות גבוהה שייסע עד למעבר מכמש, שער בנימין, ובעצם כל הנוסעים שהיום עולים על האוטובוסים של תל ציון ישחררו להם את הקו.

<ישראל גנץ: יכול להיות שזאת הצעה שהיא ישימה מידית ולא קשורה בתכניות ארוכות טווח.

<בנימין לוינשטיין: זה צריך להמשיך עד כוכב יעקב.

<ישראל גנץ: לא, לא צריך.

אורי מקלב: אם יש קו כזה, אף אחד לא יצטרף לאוטובוסים של כוכב יעקב ותל ציון.

<חגי יציב: אנחנו נבדוק את זה.

אורי מקלב: בעתיד יהיה פיצול של הקו?

<נעה אבירם: יש הסדרה של כל נושא השירות לכוכב יעקב.

אורי מקלב: יש קו נפרד לשער בנימין ומכמש?

אורי מקלב: אני מציע גם את זה.

אורי מקלב: במידה ואחרי הצגת הדברים יהיו דברים שעדיין יצטרכו בירור בוועדה, נשמח לעשות את זה.

<גדעון מזרחי: אני מנכ"ל אגד תעבורה.

<גדעון מזרחי: קודם כל, אנחנו נשמח להיכנס.

<גדעון מזרחי: אנחנו כבר עכשיו משתפים פעולה עם משרד התחבורה בתכניות החדשות והאנשים שלנו יושבים אתם ולומדים, גם מאגד וגם ממשרד התחבורה.

<גדעון מזרחי: אנחנו נשמח לשרת אתכם ולשתף פעולה בכל הנושאים עליהם דיברתם.

אורי מקלב: אני מאחל לך הצלחה בתפקיד.

<גדעון מזרחי: כבר רכשנו אוטובוסים לטובת העניין הזה והאוטובוסים שהם לא ממוגנים פולי קרבונט לפי דרישה של משרד התחבורה בחלק מהקווים.

<גדעון מזרחי: אנחנו נשמח לשתף פעולה ולתת שירות ככל שנידרש.

אורי מקלב: ברוכים הבאים.

אורי מקלב: אנחנו באמת מברכים אתכם.

אורי מקלב: אני שומע גם מחמאות על אגד וזה טוב.

אורי מקלב: חגי, כשאתה אומר שתשבו על זה, אתה חושב שבאיזה לוח זמנים אפשר יהיה לעשות את זה?

אורי מקלב: אולי זה אחד הדברים שנצא אתו מהוועדה.

<חגי יציב: אנחנו צריכים לשבת.

אורי מקלב: השאלה היא אם עוד לפני פסח יהיה אפשר להפעיל את זה.

<חגי יציב: לפני פסח, אני לא מאמין.

<חגי יציב: הבעיה העיקרית היא בדרך כלל באי הסכמות בתוך הישובים, איזה ישוב יהיה ראשון ואיזה ישוב יהיה אחרון.

<חגי יציב: בדרך כלל בקווים הארוכים עשינו עבודה מסוימת ובאנו עם בשורה לקצר את הקו במתווה שהעלית כאן

<חגי יציב: אבל נתקלנו בסירוב או באי הסכמה לגבי ישובים מסוימים שכרגע אני לא רוצה לנקוב בשמם לגבי מי שיצא ראשון ומי יצא שני.

<חגי יציב: אנחנו נכונים לבוא ולעזור כמה שיותר מוקדם, אם זה לגבי אותם קווי אורך ואם זה בנושא תדירות השירות ולתגבר היכן שצריך במקומות בהם אין אוטובוס ממוגן ירי ואנחנו עושים את זה.

<ישראל גנץ: חבר הכנסת מקלב דיבר עכשיו רק על הקו שלא קשור.

<רון אהרן שניר: צריך להבין שיש כאן בעיה מבחינת הזמנים.

<רון אהרן שניר: נכון שבשעות מסוימות האוטובוסים לא מגיעים ליעדם בזמן אבל זה לא קשור לוועדה הזאת אלא זה קשור לוועדה אחרת, אבל כן צריך לציין את זה כאן בוועדה את נושא הכביש של אדם-חיזמה שהוא פקוק.

<רון אהרן שניר: יש הרבה פקקים בשעות הערב ובשעות הבוקר וזה לא באשמת אגד על שהם לא יכולים להגיע ליעדם בזמן.

<רון אהרן שניר: הטענה הזאת שמגיעים בשעות מסוימות מאוחר, זאת בעיה שלא באשמתם.

אורי מקלב: דיברו על אורך זמן הנסיעה.

<רון אהרן שניר: אתה צודק וצריך להתייחס לנקודה הזאת.

<רון אהרן שניר: מעבר לכך, צריך להסתכל על נקודה אחת והיא שהאוטובוס הזה כיום משרת את כלל התושבים וכאן אני מאוד מסכים עם חגי ועם צדוק שאנחנו נותנים כאן כרגע מענה וצריך למצוא לזה פתרון.

<רון אהרן שניר: אנחנו נשב אתם ואנחנו נפתור את הנושא הזה ביחד עם החברים כדי להגיע לפתרון הבעיה.

אורי מקלב: יש פקקים בכל מקום.

אורי מקלב: אגד יודע שהוא צריך להתמודד כמעט בכל מקום בירושלים.

אורי מקלב: לדוגמה שכונת רמות בה אני גר, שכונה עם חמישים-שישים אלף תושבים ובבוקר הפקק הוא מרמות עד הר חוצבים ולא סתם פקק אלא פקק כבד במיוחד מאחר וכביש 1 בשיפוצים ולכן רבים נוסעים בכביש 443 דבר שגורם עומס רב.

אורי מקלב: אנחנו עדים לכך שיש היום צפיפות מאוד גדולה ועומס בתחבורה הציבורית בשעות מסוימות, אבל לא כדאי להצדיק דברים.

אורי מקלב: הדוברים העלו כאן דברים שלא קשורים לפקקים כמו תכנון תחבורה, מוצא ויעד, פיצול קווים וכולי, דברים שקשורים לתכנון.

<דני קדרון: כבוד היושב ראש, אני מעמותת נכים למען נכים.

<דני קדרון: הייתי גם קצין בטיחות של מרחב בנימין בשירותי הצבאי.

<דני קדרון: מגיעות אלינו הרבה פניות שגם לנכים יש בעיה בתחבורה הציבורית במרחב בנימין.

<דני קדרון: גם אנשים עם מוגבלות, אין להם אפשרות לעלות עם העגלות שלהם.

<דני קדרון: אני מייצג 350 אלף נכים והגיעו אלינו פניות רבות.

<דני קדרון: אני מקווה שכבוד הוועדה וכולם ידאגו גם לנכים.

<דני קדרון: תודה רבה.

אורי מקלב: אני חושב שכולם יודעים שהאוטובוסים הממוגנים לא נגישים.

אורית סטרוק: אחת הבעיות שאני עליתי עליה בדרך הטיפול שלי בחקיקה ביהודה ושומרון היה שחוק שוויון זכויות לאנשים עם מוגבלות לא חל ביהודה ושומרון.

אורית סטרוק: זה פשוט נורא.

אורית סטרוק: זה לא עולה על הדעת שבנושא כזה של זכויות אנשים עם מוגבלות, השאלה הזאת הפוליטית של קו ירוק או לא קו ירוק תפריד בין אנשים.

אורית סטרוק: זאת שערורייה בפני עצמה שאנחנו צריכים לתקן אותה.

אורי מקלב: אין ספק.

אורי מקלב: אתם רוצים להוסיף עוד משהו לפני שאני מסכם את הדיון?

אורית סטרוק: סכם אתה אבל העיקר שיהיו לוחות זמנים כי זה מה שחשוב.

אורי מקלב: אני רוצה להציע הצעה.

אורי מקלב: אחרי הישיבה גם משרד התחבורה , אגד ואתם תשבו לישיבה.

אורי מקלב: ניתן לכם לשבת כאן

אורי מקלב: כדי לראות מה אפשר לעשות כי אחרת זה יכול להתפרס על פני זמן רב.

אורי מקלב: במשך חצי השנה הקרובה, אני באמת חושב שצריך להיות מענה אם יש רצון של שני הצדדים.

אורי מקלב: ההצעה הזאת היא לא הצעה מסובכת מבחינת התושבים אלא אני מבין שבעיקר משרד התחבורה צריך לאשר פיצול וזה לא קורה בהחלטה מהירה.

אורי מקלב: זה ייתן המרצה לקווים האחרים שייכנסו וזה לא שעם כניסתם אנחנו עושים זאת אלא זה יהיה המשך למה שקורה עכשיו.

אורי מקלב: בינתיים נותנים מענה כזה והוא ניתן גם על ידי אגד שאחר כך יוצאת אבל הקו כבר יהיה קיים וזה גם ירגיל את האנשים וגם יעשה סדר בתחבורה הציבורית כך שכאשר ייכנסו אחרים זאת תהיה גם כניסה יותר קלה.

אורי מקלב: אנחנו מודים לכל המשתתפים, ודאי מודים למציעי ההצעה לדיון מהיר.

אורי מקלב: ראינו את החשיבות של הנושא ומכירים בחשיבותו.

אורי מקלב: אנחנו נעקוב אחרי הדברים.

אורי מקלב: אני מסכם את הישיבה.

אורי מקלב: הוועדה מחליטה לבקש ממשרד התחבורה לבצע סקר צרכים לשימוש בתחבורה הציבורית במטה בנימין וכן בחינה של הקווים והמסלולים של הנסיעה באוטובוס מהאזור וזמני הנסיעה בין המוצא ליעד.

אורי מקלב: בהתאם לממצאים לבחון מספר דרכים להגביר את תדירות הנסיעה ולקצר את זמני הנסיעות בין המוצא ליעד באמצעות הוספת קווים וקביעת קווים ישירים וקווים מאספים.

אורי מקלב: הוועדה מבקשת ממשרד התחבורה להעביר אליה בתוך חודשיים את ממצאי הסקר וההצעות לקווים ולמסלולים החדשים למפעיל החדש.

אורי מקלב: עד למעבר הצפוי למפעיל החדש, הוועדה מבקשת מחברת אגד לתגבר באוטובוסים נוספים את הנסיעה בתחבורה הציבורית באזור ולהעביר לוועדה מידע על מענה לצורכי התחבורה הציבורית לתושבים.

יריב לוין: אני מציע לגבי האזור, לכתוב בפרט בנושא של אזור תל ציון.

יריב לוין: יש בעיה נקודתית.

אורי מקלב: בסדר.

אורי מקלב: מעבר מכמש, תל ציון.

<לאה ורון: לא להעביר לוועדה אלא בעקבות המידע שנמסר לוועדה על היעדר מענה לצרכים של התחבורה הציבורית.

אורי מקלב: נכון.

אורי מקלב: קיבלנו בסיפוק רב את הודעת נציג אגד תעבורה כי כבר עתה החלו בבחינת הקווים וברכישת אוטובוסים נוספים.

אורי מקלב: אנחנו מקדמים בברכה ובסיפוק רב את ההיערכות שלכם.

אורי מקלב: בנושא עליו דיברנו של האוטובוסים הממוגנים, הוועדה תעביר לדיון בוועדת של ועדת חוץ וביטחון את בחינת השימוש בנסיעה באוטובוסים ממוגני ירי במטה בנימין בפרט ובאזורים נוספים בכלל ולדון בבחירת סוגי האוטובוסים הממוגנים ולבדוק את התקינות שלהם ואפשרות המילוט מהם במקרה של תאונות דרכים, שריפה וכיוצא באלה דברים.

אורי מקלב: תודה רבה.